b'\n_START_ARTICLE_\nBah\xc3\xada Blanca\n_START_PARAGRAPH_\nBah\xc3\xada Blanca on satamakaupunki Buenos Airesin maakunnassa Argentiinan it\xc3\xa4osassa. Sen nimi tarkoittaa valkoista rantaa, ja kaupunki sijaitsee samannimisen lahden pohjukassa, miss\xc3\xa4 Naposta-joki laskee Atlantin valtamereen. Vuonna 2001 kaupungissa oli 274 509 asukasta._NEWLINE_Bah\xc3\xada Blanca on perustettu 1828 suojelemaan espanjalaisper\xc3\xa4isten argentiinalaisten karjaa alkuasukkaiden hy\xc3\xb6kk\xc3\xa4yksilt\xc3\xa4, ja toisaalta suojelemaan rannikkoa Brasilian laivaston maihinnousulta. Alkuasukkaat hy\xc3\xb6kk\xc3\xa4siv\xc3\xa4t linnoitukseen useita kertoja, kuuluisin on vuoden 1859 isku johon osallistui kolmetuhatta calfucura-taistelijaa. Kaupungin taloudellinen merkitys kasvoi 1885 kun rautatie yhdisti sen sis\xc3\xa4maan viljanviljelyalueille._NEWLINE_Bah\xc3\xada Blanca on edelleen merkitt\xc3\xa4v\xc3\xa4 rahtisatama, jonka kautta kulkee etenkin villaa, viljaa, \xc3\xb6ljy\xc3\xa4 ja hedelmi\xc3\xa4.'